דניאלה קרוקובר

**דניאלה יעל קרוקובר** (בספרדית: **Daniela Yael Krukower**; נולדה ב-6 בינואר 1975) היא ג'ודוקא ארגנטינאית-ישראלית, אלופת העולם (2003).

## קורות חיים
קרוקובר נולדה בבואנוס איירס שבארגנטינה למשפחה יהודית. כאשר היא הייתה בת שבע משפחתה עלתה לישראל והתיישבה בכרמיאל, שם קרוקובר החלה להתאמן בג'ודו. היא למדה בתיכון אורט הורוביץ ובצבא שירתה כמדריכת קרב מגע. לאחר שירותה הצבאי היא חזרה להתאמן בג'ודו ובשנת 1999 חזרה לארגנטינה.

## קריירה
בשנת 1998 היא זכתה במדליה הראשונה שלה בקריירה המקצועית כאשר זכתה בארד בתחרות 'Moscow International Tournament' לאחר ניצחון על קטרינה וולטה הגרמנייה. קרוקובר רצתה לייצג את ישראל באולימפיאדת סידני 2000 בקטגוריית המשקל עד 63 ק"ג, אך כל מדינה שהשיגה קריטריון אולימפי יכלה לשלוח נציג אחד בכל קטגוריית משקל. באותן שנים הג'ודוקא עינת ירון הייתה מדורגת מעל קרוקובר, וקרוקובר החליטה לעבור לייצג את מולדתה ארגנטינה כדי להשתתף במשחקים האולימפיים.

קרוקובר השיגה את הקריטריון האולימפי ובשנת 2000 ייצגה את ארגנטינה באולימפיאדת סידני. בסופו של דבר היא התחרתה בקטגוריית המשקל עד 70 ק"ג וסיימה במקום התשיעי. בקרב הראשון היא ניצחה את מריאמה סונה בה מגינאה, בשמינית הגמר היא הפסידה לקייט הווי הבריטית ונשרה לקרבות בית הניחומים שם הפסידה לאדית בוש ההולנדית.

באליפות העולם בשנת 2003, קרוקובר התחרתה בקטגוריית המשקל עד 63 ק"ג וזכתה במדליית הזהב. בקרב הראשון היא ניצחה את אורשקה ז'ולניר הסלובנית, בשמינית הגמר היא ניצחה באיפון את לוסי דקוס הצרפתייה וברבע הגמר גברה שוב באיפון על דאנוסה זדנקובה הצ'כית. בחצי הגמר היא ניצחה בווזארי את אילנייה סקאפין האיטלקייה ובגמר ניצחה באיפון את דריאוליס גונזאלס הקובנית דקה ו-47 שניות לסיום הקרב לאחר תרגיל טאני אוטושי מוצלח. באותה שנה היא זכתה במדליית ארד במשחקים הפאן-אמריקאיים ובמדליית זהב באליפות הפאן-אמריקאית.

באולימפיאדת אתונה 2004, קרוקובר התחרתה בקטגוריית המשקל עד 63 ק"ג וסיימה במקום החמישי לאחר שפרקה את המרפק בחצי הגמר ולא יכלה להמשיך. בקרב הראשון בשלב שמינית הגמר היא ניצחה בניקוד זהב את אלופת אסיה לי בוק-הי הדרום-קוריאנית וברבע הגמר היא ניצחה שוב בניקוד זהב את לוסי דקוס הצרפתייה. בחצי הגמר היא התמודדה מול איומי טאנימוטו היפנית, וביתרון של יוקו, כדקה וחצי בתוך הקרב, הצליחה היפנית להוריד לריתוק את קרוקובר, שנפגעה במהלך התרגיל במרפק, ונאלצה להיכנע.

בשנת 2005 היא השתתפה במכביה השבע-עשרה וזכתה במדליית הכסף לאחר שהפסידה בגמר לאליס שלזינגר הישראלית, בשנת 2007 זכתה במדליית ארד במשחקים הפאן-אמריקאיים שנערכו בריו דה ז'ניירו.

קרוקובר השתתפה באולימפיאדת בייג'ינג 2008 וסיימה במקום התשיעי. בקרב הראשון היא ניצחה את קתרין ארלוב האוסטרלית אך בשמינית הגמר הפסידה לוון אוק-אים הצפון-קוריאנית ונשרה לקרבות בית הניחומים שם הפסידה לאליזבת' ווילבורדסה ההולנדית והודחה.

בשנת 2009 קרוקובר זכתה בפעם השנייה במדליית הזהב באליפות הפאן-אמריקאית. בסוף שנת 2009 החליטה לפרוש מג'ודו תחרותי.

## פרסים
מקור:
***[[אליפות העולם בג'ודו|אליפות העולם]]**:
:אוסקה 2003: מדליית זהב בקטגוריית המשקל עד 63 ק"ג
***[[המשחקים הפאן-אמריקאיים]]**:
:סנטו דומינגו 2003: מדליית ארד בקטגוריית המשקל עד 63 ק"ג
:ריו דה ז'ניירו 2007: מדליית ארד בקטגוריית המשקל עד 63 ק"ג
***האליפות הפאן-אמריקאית**:
:מונטווידאו 1999: מדליית כסף בקטגוריית המשקל עד 63 ק"ג
:סנטו דומינגו 2002: מדליית ארד בקטגוריית המשקל עד 63 ק"ג
:סלבדור 2003: מדליית זהב בקטגוריית המשקל עד 63 ק"ג
:קגואס 2005: מדליית ארד בקטגוריית המשקל עד 63 ק"ג
:בואנוס איירס 2006: מדליית ארד בקטגוריית המשקל עד 63 ק"ג
:מונטריאול 2007: מדליית כסף בקטגוריית המשקל עד 63 ק"ג
:מיאמי 2008: מדליית ארד בקטגוריית המשקל עד 63 ק"ג
:בואנוס איירס 2009: מדליית זהב בקטגוריית המשקל עד 63 ק"ג

## קישורים חיצוניים

* דניאלה קרוקובר באתר JudoInside

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:ספורטאים יהודים ארגנטינאים
קטגוריה:נשים ג'ודוקא ארגנטינאיות
קטגוריה:ג'ודוקא ישראליות
קטגוריה:אלופות עולם בג'ודו
קטגוריה:נשים ג'ודוקא באולימפיאדת אתונה (2004)
קטגוריה:נשים ג'ודוקא באולימפיאדת בייג'ינג (2008)
קטגוריה:ישראליות ילידות ארגנטינה
קטגוריה:ישראלים ילידי ארגנטינה
קטגוריה:כרמיאל: אישים
קטגוריה:נשים ג'ודוקא באולימפיאדת סידני (2000)
קטגוריה:עולות בשנות ה-1980
קטגוריה:בוגרי תיכון אורט הורוביץ (כרמיאל)
קטגוריה:ישראליות שנולדו ב-1975
קטגוריה:ישראלים שנולדו ב-1975